CELEX: 32020D1662
Language: lt
Date: 2020-11-03 00:00:00
Title: Tarybos įgyvendinimo sprendimas (ES) 2020/1662 2020 m. lapkričio 3 d. kuriuo iš dalies keičiamas Įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

2020 11 10   
               
               
                  LT
               
               
                  Europos Sąjungos oficialusis leidinys
               
               
                  L 374/6
               
            
         TARYBOS ĮGYVENDINIMO SPRENDIMAS (ES) 2020/1662
         2020 m. lapkričio 3 d.
         kuriuo iš dalies keičiamas Įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     remiantis Direktyvos 2006/112/EB 287 straipsnio 13 punktu Malta nuo pridėtinės vertės mokesčio (PVM) gali atleisti trijų kategorijų apmokestinamuosius asmenis: kurių metinė apyvarta neviršija 37 000 EUR, jei didžiąją ekonominės veiklos dalį sudaro prekių tiekimas, kurių metinė apyvarta neviršija 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas ir, kurių metinė apyvarta neviršija 14 600 EUR kitais atvejais, t. y. teikiant didelės pridėtinės vertės (nedidelių sąnaudų) paslaugas;
                  
               
                     (2)
                  
                  
                     Tarybos Įgyvendinimo sprendimu (ES) 2018/279 (2) Maltai leidžiama pradėti taikyti specialią priemonę, kuria nukrypstama nuo Direktyvos 2006/112/EB 287 straipsnio (toliau – nukrypti leidžianti priemonė), ir nuo PVM atleisti apmokestinamuosius asmenis, kurių didžiąją ekonominės veiklos dalį sudaro didelės pridėtinės vertės (nedidelių sąnaudų) paslaugų teikimas, o metinė apyvarta neviršija 20 000 EUR, iki 2020 m. gruodžio 31 d. arba iki direktyvos, kuria iš dalies keičiami Direktyvos 2006/112/EB 281–294 straipsniai, įsigaliojimo dienos, atsižvelgiant į tai, kuri data yra ankstesnė;
                  
               
                     (3)
                  
                  
                     raštu (jį Komisija užregistravo 2020 m. birželio 5 d.) Malta paprašė leidimo toliau taikyti nukrypti leidžiančią priemonę iki 2024 m. gruodžio 31 d. – termino, iki kurio valstybės narės turi priimti įstatymus ir kitus teisės aktus, būtinus, kad būtų laikomasi Tarybos direktyvos (ES) 2020/285 (3), kurioje nustatomos paprastesnės PVM taisyklės mažosioms įmonėms ir, inter alia, nuo 2025 m. sausio 1 d. išbraukiamas Direktyvos 2006/112/EB 287 straipsnis;
                  
               
                     (4)
                  
                  
                     remdamasi Direktyvos 2006/112/EB 395 straipsnio 2 dalies antra pastraipa, Komisija 2020 m. birželio 12 d. raštu pranešė kitoms valstybėms narėms apie Maltos prašymą. 2020 m. birželio 15 d. raštu Komisija pranešė Maltai turinti visą informaciją, būtiną prašymui įvertinti;
                  
               
                     (5)
                  
                  
                     atsižvelgiant į tai, kad taikant šią nukrypti leidžiančią priemonę sumažėjo mažųjų įmonių PVM prievolės, taigi ir joms tenkanti administracinė našta bei sąnaudos, Maltai turėtų būti leista toliau taikyti šią nukrypti leidžiančią priemonę;
                  
               
                     (6)
                  
                  
                     leidimas taikyti nukrypti leidžiančią priemonę turėtų būti riboto laikotarpio. To laiko turėtų pakakti, kad būtų galima įvertinti ribos veiksmingumą ir tinkamumą. Be to, Direktyva (ES) 2020/285 nuo 2025 m. sausio 1 d. išbraukiamas Direktyvos 2006/112/EB 287 straipsnis. Todėl Maltai turėtų būti leidžiama taikyti nukrypti leidžiančią priemonę iki 2024 m. gruodžio 31 d.;
                  
               
                     (7)
                  
                  
                     nukrypti leidžianti priemonė nedaro poveikio Sąjungos nuosaviems ištekliams, gaunamiems iš PVM, nes Malta apskaičiuos kompensaciją pagal Tarybos reglamento (EEB, Euratomas) Nr. 1553/89 (4) 6 straipsnį;
                  
               
                     (8)
                  
                  
                     todėl Įgyvendinimo sprendimas (ES) 2018/279 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/279 2 straipsnio antra pastraipa pakeičiama taip:
            
               „Jis taikomas nuo 2018 m. sausio 1 d. iki 2024 m. gruodžio 31 d.“
            
         
         
            2 straipsnis
            Šis sprendimas skirtas Maltos Respublikai.
         
         
            Priimta Briuselyje 2020 m. lapkričio 3 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.
         
            (2)  2018 m. vasario 20 d. Tarybos įgyvendinimo sprendimas (ES) 2018/279, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 54, 2018 2 24, p. 14).
         
            (3)  2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
         
            (4)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).